Municipalitatea clujeană a pierdut aproximativ o treime din bugetul de investiţii, din cauza revoluţiei fiscale operate de guvernarea PSD-ALDE, anunţă la RFI primarul Emil Boc. El precizează ca termen de comparaţie că banii pierduţi la buget sunt echivalentul construirii unei săli polivalente.

„Din nefericire, a fost o revoluţie în cel mai rău sens al cuvântului pentru administraţiile locale, în general, dar pentru municipalitatea clujeană, în special. În urma acestei aşa-zise revoluţii fiscale, oraşul nostru a pierdut 28 de milioane de euro. În 2017, acei bani 28 de milioane de euro, care reprezentau cotele părţi din impozitul pe venit la nivelul municipiului Cluj-Napoca în anul 2018 nu mai sunt alocaţi bugetului local, ci sunt rămase aceste sume de bani la nivelul bugetului naţional”, a afirmat Boc.

El a spus că au fost pierduţi foarte mulţi bani din cei destinaţi proiectelor de infrastructură, care vor fi întârziate.

„Am pierdut enorm de mult la proiectele de infrastructură, pe care a trebuit să le întârziem, să le gradăm altfel, să punem pe multianual planificarea realizării lor. Doar ca să aveţi o cifră de comparaţie: Sala Polivalentă din Cluj-Napoca care este cea mai modernă din România şi care găzduieşte toate competiţiile mari naţionale (...) ne-a costat vreo 20 de milioane de euro şi au mai fost îmbunătăţiri de aproximativ patru milioane de euro. Deci cu alte cuvinte, într-un an, Primăria Cluj a pierdut echivalentul realizării unei Săli Polivalente (...). Bugetul de investiţii al Clujului este undeva la 95-100 de milioane de euro. Deci cu o treime, 30% din buget practic, ne-a fost afectat bugetul de investiţii al municipiului prin această pseudo-reformă fiscală”, a explicat primarul municipiului Cluj-Napoca.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.